Die Peter-jasie Patriot - Nommer 97
6 September 06
Ons het gister Kerkbasaar gehou en ek koop toe by die Laat-Oes stalletjie vir my 'n twee-liter bottel gemmerbier! Vanoggend maak ek dit oop en daar gaat hy, een groot gemmerbierfontein en alles is nat en taai! Van die twee liter bly so 2 cm in die bottel oor. Sjoe maar daardie mlaaste 2 cm slaat amper my asem weg!! Wenk: As jy gemmerbier by 'n kerkbasaar koop, hou dit in 'n koel plek, nie in jou voertuig nie, en maak dit STADIG, buite oop!!
Hierdie is die laaste Patriot vir 'n rukkie, as ons planne uitwerk gaan ons vir net meer as twee weke na Vic Valle in Zim toe. Sodra ek terugkom deel ek hopelik mooi fotos en die verhaal van die reis met julle. Ons ry deur Botswana en gaan bo by Zim oor die grens.
Ek het 'n webbladsy gemaak wat maklik met 'n selfoon beloer kan word, dis net 'n bietjie teks so sal maklik aflaai, gaan kyk gerus, ek het dit opdateer: http://funkymunky.co.za/sel.html
HET kinders op skool ooit nog huishoudkunde, wonder ons nou die dag. En met dié wonder kom ’n vlaag herinneringe aan ons ouergarde se geknoei en gebrou in die huishoudkundeklas na vore.
Wilma onthou die baba-booties wat sy moes brei wat op die ou end so groot was dat dit maklik vir ’n uitgegroeide Gobabisboer met gips aan sy voet, sou pas. Ronelle vertel hoe sy haar Ouma gepamperlang het om haar naaldwerkies vir haar te doen en dat sy dan altyd baie goeie punte vir Ouma kon huis toe bring.
My eie herinneringe aan die huishoudkundeklas wil ek baie diep onder die spreekwoordelike maatemmer verberg, maar ek kan ook nie anders as om te giggel by die blote gedagte van die ligbou babatruitjie wat ek in Standerd 7 moes brei nie.
My ma moes die steke opsit. Na die steke opgesit is, het die breipenne, die wol en die breipatroon in my naaldwerkkassie (so ’n oorgetrekte skoenboks) bly lê. Daagliks het my ma gevra hoe vorder ek met die truitjie want die tyd raak min. Daagliks het ek verduidelik dat ek (a) baie huiswerk het en nie by die breiery kan uitkom nie; (b) netbal, tennis, swem, klavierlesse gehad het en nie tyd gehad vir ’n breiery nie; (c) my hande was vuil want ek het in die tuin gewerk en wou nie die breiwerk vuil maak nie en ’n velerlei ander verskonings vir die ongebreide baadjie.
My lankmoedige moeder (sy gaan eendag reguit hemel toe) het toe maar stilletjies begin brei aan die truitjie en toe ek eendag uit noodweer die naaldwerk-skoenboks oopmaak was die truitjie al ’n hele end gebrei, tot my eindelose verligting en vreugde.
My ma het my toe op die bank in die sitkamer laat sit, langs my ingeskuif en gesê ek moet ten minste net die patroon deurbrei, met ander woorde vier rytjies, sodat as die juffrou my vra, ek darem kan wys hoe dit gedoen word. En daar op die sitkamerbank het ek gesit. Brei, lostrek, brei, lostrek, brei, lostrek, vir ’n hele middag. Uiteindelik was die vier rytjies klaar en my ma het met ’n sug van verligting die spulletjie uit my lompe hande gevat en die trui klaargebrei.
Toe die truitjie aanmekaargewerk is, was die bewyse van daardie middag se gebrei op die sitkamerbank al te duidelik. ’n Vier ry breë bruin strook van al die brei en lostrek en weer brei, het die andersins poeierblou uitrustingkie ontsier.
Ai, en dan was daar die kookkunde klas, waar ons standerd sessies moes leer witsous maak en skons bak. Terwyl my klasmaats sulke opgepofte heerlike goue bruin skons uit die oond gehaal het, was myne so plat soos pannekoeke en my witsous vol klonte. Genadiglik tree geheuverlies hier in en kan ek nie eers die ander rampe wat my daar in die huishoudekundeklas getref het, onthou nie.
Met die jare het ek darem geleer brei en geniet dit nogal om voor die stoof in te skuif en die een en ander te kook, maar die spook van die huishoudkundeklas het nou die aand weer geloop. 'n Skielike lus vir skons oorval my uit die bloute. Met die selfvertroue van amper 50 jaar se lewensondervinding en die wete dat ek slim genoeg is om ten minste ’n resepteboek te lees en die regte mate te neem, gryp ek my Kook en Geniet en kry die bestandele bymekaar. Ek timmer daar ’n skon-degie aanmekaar, druk dit in mooi ronde vormies uit en pak dit op die bakplaat. Terwyl die skons in die oond bak, maak ek tee, haal die konfyt en botter uit en lek my lippe behoorlik af vir die smullery.
Helaas, toe ek die oond oopmaak, lê die bakplaat vol identiese standerd 6 platanna-skons.
As ek vandag witsous vir ’n blomkool en broccoli gereg wil hê, bel ek my buurvrou, Elsabé, en vra dat sy dit maak. En as ek lus is vir skons, bestel ek dit by ’n restaurant.
Potch bly Potch - teken die petisie
As jy ooit so gelukkig is om vlakvarkvleis in die hande te kry, hier is wat jy met dit doen. Vir hierdie en nog veel meer soortrgelyke resepte, kontak vir Anna Eksteen en doe navraag oor haar Pa se Boek
Meng al die smaakmiddels. Rol spekrepies in geurmiddels en lardeer boudjie.
200ml appelsap nartjieskil
100ml Coke marmelade
Plaas die boud in die appelsap en marineer 24 uur lank in die yskas. Draai gereeld om. Druk nou eers die stukkies nartjieskil in spekgaatjies in die boud. Plaas boud en appelsap in 'n swaarboomkastrol en voeg Coke by. Sit deksel op en bak sowat 4 uur stadig by 160C tot sag en gaar, afhangende van die grootte van die boud. Bedruip nou en dan met marinade tot mooi bruin. Smeer marmelade oor en sit terug in oond sonder die deksel. Verhoog die temperatuur tot 200C en bak die laaste 20-30 minute sonder deksel om die boud mooi te verbruin. Pasop egter vir verbrand.
Springbok of blesbokboudjie:
Berei soos hierbo, maar gebruik suurlemoen-en-kruie-bedruipsous pleks van appelsap.
TOORWATERPOORT, in die Uniondale / De Rust omgewing 6 Sept 06
My en Amore se Toorwaterpoort geselsie van 28 Januarie 2006 het die grootste luisteraarsreaksie tot dusver uitgelok. Dennis Carol van Plettenbergbaai en Emma van der Hoven van Alberton het aanvanklik geskryf om te vra waar hierdie plek is.
Toorwaterpoort is ‘n diep poort wat tussen Vondeling in die Groot Karoo en Toorwater in die Klein Karoo deur die Groot Swartberg breek. Die treinspoor tussen Port Elizabeth en George loop deur die poort.
Reisigers op die R341 tussen De Rust en Uniondale sal digby die Barandas stasie die Toorwater padbord sien staan. Hulle kan vandaar met ‘n grondpad al teen die Swartberg se voet langs ry, tot by die N9 tussen Uniondale en Willowmore.
Toorwaterpoort is baie gewild by stoomtreinaanhangers, wie graag foto’s en vidios van hierdie ou ysterreuse in die poort gaan neem. Dis ook ‘n gewilde stilhouplek vir alle toeristetreine op daardie roete. Katinka Heyns het ook haar rolprent, Paljas, daar op Toorwaterstasie verfilm.
Daar is ook ‘n warmwaterbron met die naam van Toorwater ooswaarts digby die poort. Die plaas waarop die warmbron is, se naam was aanvanklik Nietgenaamd.
Gert Barnardt van George het die Saterdag kort na die programuitsending gebel en vertel dat die Barnardts reeds jare daar by die poort se bek boer. Ek het ‘n aantal jare gelede hoeka daar by sy oorlede broer Naas gekuier toe ek na Toorwaterpoort gaan soek het.
Andries van Greunen van Moreletaplaza het ‘n lang e-pos met hope inligting oor sy kinderjare as spoorwegkind op Toorwaterstasie gestuur. Hy vertel dat die naam aanvanklik Towerwater was, en nie Toorwater nie.
Zelda van Heerden van Willowmore het laat weet dat die naam van die plek kom van moerasgas wat vroeër jare by die warmbron opgebou het en dan met ‘n vlam ontbrand het, wat die plek aan toordery gekoppel het.
Chris Jonker van Kuilsrivier was in die 1960’s stasiemeester op die nabygeleë Barandas stasie. Hy vertel dat daar vroeër jare snags ‘n rooi gloed bokant die warmbron gehang het, vandaar dan die naam Toorwater.
Shirley Sonnenberger van Kwelera het laat weet dat die naam van Toorwater CUIGHAKAMMA in die KHOEKHOEN taal is, en verwys na ‘n gebeurtenis waar ‘n man in ‘n maalkolk in die Trakariver, wat deur die poort vloei, ingetrek is.
Koste per CD is R95 posgeld in SA ingesluit. (R100 as ek dit per Fastmail stuur) Dit maak 'n ideale geskenk, en ek sal die ontvanger se naam op die CD etiket sit, bv. Aan Johan van die Smit gesin.
Rooibostee en Groentee is deesdae die IN drankies, hier is 'n artikel deur Lompies Lombaard:
So ’n week of wat gelede het ek geskryf waar kom tee vandaan. In daardie artikel het ek genoem dat daar drie soorte tee is en een van daardie soorte tee is groen tee. Die oorsprong en ontstaan van groen tee is dieselfde as wat dit is vir normale tee. Dit begin met die Sjinese heerser en sy warm water. Na hy die eerste keer tee gedrink het, het hy begin eksperimenteer met ander soorte tee en so toe ook afgekom op groen tee.
Groen tee se kwaliteite is baie besing in die Ooste, en met agterdog bejeën. Na baie navorsing en studies het die groen tee ook begin baklei vir sy plekkie in die westerse son. Maar wat is die verskil tussen groen en swart tee ? Dit is net die manier wat die tee verwerk word. Die swart tee blare word eers vir ’n lang tydperk blootgestel aan lug en dan begin hulle met die prosessering van die tee.
Met groen tee begin hulle onmiddellik met die prosessering. Eers word die blare gestoom en dan gebak. Die metode verseker dat die polyphenol behoue bly. Dit is nou een groot woord daardie. Klink vir my amper soos mampoer se klein boetie. Maar dit is net die naam van ’n groep plant chemikalieë wat anti oksidante bevat. Soos ons almal weet is anti oksidante die inding deesdae.
Sonder om woorde te gebruik wat ek nie verstaan nie, sal ek volstaan by die feit dat anti oksidante die liggam vry maak van die elemente wat die liggaam skade aandoen. Die elemente is grootliks verantwoordelik vir sekere kankers. So deur slegs jou daaglikse inname van koffie en tee te vervang met groen is baie goed vir jou liggaam en gesondheid. Begin met een koppie per dag en verhoog dit stelsel matig.
Daar is drie verskillende soorte maniere maak van groen tee en elke een het sy eie identiteit en smaak. Dit kom meer voor in die oosterse nasies. Vir ons Westerlinge word die tee gegeur met verskillende soorte vrugte smake. Soos wat ek in my tee artikel beskryf het hoe tee “properly” gemaak moet word, het groen tee sy eie manier van maak, volgens die kenners. Jy maak defnetief nie groen tee soos swart tee nie, want dan gaan die smaak van die tee jou vir ewig afsit.
Hier is nou groen tee se ideale maak metode. Kook die water en laat eenkant staan vir sowat twee minute. As jy die kookwater direk oor die tee gooi, gaan die tee baie bitter smaak. Laat die tee nou trek vir twee of drie minute. Haal die tee uit en laat die tee vir nog ’n minuut staan. Nou kan jy die tee so ’n bietjie versoet met heuning of dalk so ’n korreltjie of twee suiker. Moet asb nie melk bygooi nie, want melk gaan die delikate smaak van die tee bederf.
Noudat groen tee aanvaar is deur die westerlinge word daar goed met die tee ge-eksperimenteer. Mens kry nou tot groen tee kaaskoek en groen tee roomys. Wat volgende? Net een waarskuwing indien mens die gegeurde groen tee koop moet mens net seker maak dat dit suiwer groen tee is en nie ’n vermenging van swart en groen tee is nie. As dit ’n vermenging is dan soos die Engelse sal sê “It defeats the object”.
As ek so kyk na groen tee en wat dit vir jou kan doen, wil ek net noem dat ons nie onsself moet skaam vir ons rooibos tee nie. Rooibostee is volgens my mening baie meer gesond as wat groen tee is. Maak nie saak nie. Rooi, groen of swart gun maar elkeen sy plekkie in die son. Drink wat jy geniet.
Dankie, Judi, vir die een:
Rasper 1 suurlemoen se skil en druk daarna die sap van die suurlemoen uit. Meng beide skil & sap saam met 'n potjie aqueous cream. Dis dien as 'n "facial scrub", "cleanser" en "moisturiser" en werk so goed soos ander duur gesigrome!
Perspektief – die groter prentjie
Dit is goed om doelwitte en drome vir jou lewe te stel. Sonder dit is daar nie werklik rigting nie. Om te leef sonder doelwitte is gewoon ‘n vermorsing van jou lewenstyd.
Selfs in die Bybel word dit verwoord deur die gelykenis van die talente. Oor hierdie aspek van doelwitte en drome het ek reeds heelwat geskryf en in diepte bespreek. En dit is goed en reg dat ons daaroor gesels, maar daar is ook ‘n groter prentjie vir ‘n mens se lewe wat jy in aanmerking moet neem.
Want in die onmeetlike grootheid van die uitspansel en in die onverstaanbaarheid van ‘n tydlose tyd wat duur van ewigheid tot ewigheid, is aan ons ‘n besondere moment verleen. En dit is om in hierdie mikro fraksie van ewigheidstyd te kan leef op ‘n kleine spikkeltjie planeet in ‘n ongelooflike groot heelal.
Net vir ‘n kort stonde is ons hier, want ons is eintlik maar net reisigers op pad na ‘n ander bestemming. Vir ‘n wyle vertoef ons hier op planeet aarde en is ons lewe maar ‘n skadu wat oor die velde beweeg en dan is ons nie meer daar nie. Wanneer jy dus te gefokus raak op die hier en die nou, op verbygaande materiële dinge verloor jy die groter perspektief.
Jy leef eers werklik sinvol wanneer jou oog gevestig is op ‘n droom en doelwit wat verby die graf strek. Daarom behoort jou aardse drome en doelwitte ingekleur te word deur die groter droom van dit wat sin en betekenis aan jou bestaan gee.
In die groter perspektief is daar sekere sake wat vir my belangrik is. Twee van hierdie sake is Genade en die Hemel.
Genade: Dit is vir my ‘n ongelooflike stuk genade dat ek lewe. Wat ‘n absolute voorreg om wakker te word en te weet nog ‘n dag is aan my geskenk. Ek besef dat alles wat ek is en het, is net genade. Met al my foute en mislukkings en sonde weet ek die Here se genade is vir my genoeg. Ek moet dus in volle dankbaarheid elke dag lewe.
Die Hemel: Een saak waarna ek reik en dit is om in die hemel te kom. Wat baat dit my watter kar ek ry, in watter huis ek woon, hoe my bankbalans lyk, en ek beland nie in die hemel nie. Hoekom vir ‘n tydjie op aarde in luuksheid leef, maar jy stuur af op ‘n ramp om jou ewigheid op ‘n hoogs onaangename plek deur te bring. Die grootste en lekkerste avontuur en mees wonderlikste huisvesting lê nog voor wat vir altyd en altyd sal duur. Kry dus perspektief waarheen jy met jou lewe gaan.
Kortom: Die groter prentjie – die werklike eindbestemming wat jy wil bereik – is die droom wat werklik saak maak. Deur te klou aan aardse goedjies mag maak dat jy dalk die grootste prys waarvoor jy geskape is, misloop.
My wense en gebede is dat jou lewe betekenisvol gefokus sal wees.
“Dit verseker Ek julle: Wie luister na wat Ek sê en in Hom glo wat My gestuur het, het die ewige lewe. Hy word nie veroordeel nie, maar het reeds uit die dood na die lewe oorgegaan.” – Johannes 5:24
Ek deel met jou die blad: www.klanke.co.za Die idee daaragter is om
talentvolle mense wat nie andersins raakgesien word nie, 'n geleentheid te
gee tot webteenwoordigheid. Vanaf Klanke af is ook 'n skakel waar
musiekproduksies en bundels bestel kan word. Jy sal sien daar is ook 'n
vorm waar kunstenaars wat die fasiliteit wil gebruik, hulself kan
bekendstel. Die blad word aangevul en vergroot soosw at daar nog kreatiewe
siele bykom. Dit sonder om die kunstenaar te rook met fooie of 'n teenprestasie.
Ek is bly ons kan darem nog vir onsself lag! Verskoon tog maar die Springbok grappe, ek is sooooo bly ons het uiteindelik weer gewen!
Kamp Staaldraad van die Springbokke was so suksesvol, dis nou verpligtend vir die SA vroue netbalspan. Dit word genoem Kamp Staalwol.
White is genooi na Aspoestertjie se bal. Hy gaan glo as 'n pampoen. Wanneer die klok middernag slaan hoop hy om in 'n "coach" te verander.
DIE VERSKIL TUSSEN DAMES EN REGTE VROUENS
Dames - As jy per ongeluk te veel sout by 'n dis gegooi het terwyl dit nog kook, gooi 'n geskilde aartappel by, die sout sal opgetrek word.
Regte vrouens - As jy te veel sout bygevoeg het, is dit 'n jammerte. Ek het dit gemaak en jy SAL dit eet, ek gee nie om hoe sleg dit proe nie.
Regte vrouens - Vat suurlemoen, meng dit met tequila, en drink, jy mag dalk nog jou hoofpyn hê, maar wie gee om?
Dames - Gooi die oorskiet wyn in ysblokhouers, vries dit en gebruik dit later in souse en disse.
Regte vrouens - OORSKIET WYN???
Ek vervreet my gewoonlik aan gemmerkoekies!!
Voorverhit die oond tot 180C en smeer 'n bakplaat. Smelt die botter en roer die gouestroop by. Laat afkoel. Klits die eier by. Sif die droë bestanddele saam en roer dit afwisselend met die melk in die stroop-mengsel. Verkoel deeglik in die yskas tot dit styf genoeg is om te vorm. Maak balletjies en sit dit op die bakplaat. Druk dit effens plat met 'n vurk. Bak vir ongeveer 10 minute tot lig-bruin.
Terpentyn is een fan di nuttigste artikels. Fer brandwonde is dit regte goed en neem di pyn weg. fer blare op di hand is dit uitmuntend, ook fer liddorns, jig-pyn en seerkeel. Ook is dit 'n goeie middel fer stuipe. As 'n mens 'n klyn bitji terpentyn in 'n klerekas gooi dan hou dit di motte daaruit, enige druppels tussen boeke op di houtwerk in die boekrakke en dispensrakke, hou di motte uir boeke , ferdryf rysmire en ander insektes en hou hulle uit di rakke uit. Weegluise kan ook ferdrywe en weggehou worde deur 'n bitjie terpentyn tussen die voegels fan di katels of ledekante te smeer en in di openings fan di mure as dit daar is.
ONS IS MUSIKANTE
Ons is musikante van die Vrystaat,
ons is musikante van die Vrystaat.
Ons kan speel fi-o-li-o-li-o-lei,
ons kan speel basviool en fluit.
En ons kan draai so boem-fa-de-ral-la,
Ons kan draai so boem-fa-de-ral-la,
 In plaas van Vrystaat kan Transvaal, Natal of Kaapland gesing word.